<classify> MBUNGE wa Ukonga mkoani Dar es Salaam, Mwita Waitara amesema upinzani nchini Tanzania umepoteza dira na mwelekeo hivyo wananchi wanataka kuona Chama Cha Mapinduzi CCM kinashika hatamu ya kuongoza majimbo yote.Waitara amesema hayo Jangombe wakati akihutubia katika mkutano wa kampeni za uchaguzi wa Mwakilishi katika jimbo hilo.Amesema wanachokifanya wapinzani ni kubabaika na kuilaumu CCM wakati uchaguzi mdogo wote uliofanyika nchini hivi karibuni na kusema vyama vya upinzani vimepoteza majimbo na kushindwa kuyatetea.Aliyataja majimbo ambayo awali yanashikiliwa na upinzani na ulipofanyika uchaguzi mdogo waliyapoteza ni Ukonga, Liwale, Siha, Buyungu na Monduli.Wapinzani wamepoteza uwezo wa kuongoza siasa nchini kwani chaguzi zote ndogo zinazofanyika nchini wamepoteza, amesema Waitara ambaye hivi karibuni aliondoka Chadema na kuhamia CCM alikoshinda ubunge.Waitara amesema hizo zote ni dalili za upinzani kupotea dira na mwelekeo katika mustakabali wa kisiasa.Aliwataka wanachama wa CCM jimbo la Jangombe wahakikishe kura zote zinakwenda kwa chama hicho tawala ambacho kitaleta mabadiliko ya kisiasa nchini.Kuhusu Zanzibar, alisema Chama cha Wananchi CUF kimepoteza mwelekeo wa kisiasa baada ya kufanya kitendo cha kususia uchaguzi mkuu wa marudio mwaka 2016.Tunataka ifikapo mwaka 2020 majimbo yote ya Unguja na Pemba yawe yanashikiliwa na CCM kwa sababu CUF imepoteza mwelekeo wa kisiasa Zanzibar huku viongozi wake wakijikita katika malumbano tu, amesema.Naibu Katibu Mkuu wa CCM Zanzibar, Dk Juma Abdalla Sadalla amesema uchaguzi mdogo wa Jimbo la Jangombe ni sehemu ya majaribio na kipimo kabla ya kwenda katika Uchaguzi Mkuu wa mwaka 2020.  <topic>: KITAIFA 